Bokser 'breek vrou se kakebeen' | Netwerk24
Die Duitse bokser Tom Schwarz, wat drie jaar gelede bekendheid verwerf het toe hy teen Tyson Fury baklei het, is in die moeilikheid omdat hy glo sy gewese verloofde se kakebeen afgeslaan het.
Tom Schwarz op die aanval in sy geveg in 2019 teen Tyson Fury. Schwarz kon die Brit nie so maklik raak slaan soos hy later glo met sy verloofde reggekry het nie. Foto: Getty Images
Schwarz (26) moes vandeesweek in die hof verskyn op aanklag van aanranding op Tessa Schimschar, maar die saak is uitgestel.
Die koerant Bild berig dat Schwarz en Schimschar, aan wie hy toe verloof was, op 31 Mei 2020 stry gekry het.
Schwarz het Schimschar in die rusie voor 'n pizzawinkel in Lostan, 'n dorpie in Saxony-Anhalt, na bewering met die vuis geslaan.
Schimschar se onderste kaak is deur die impak van die hou op drie plekke gebreek.
Dis blykbaar nie die eerste keer dat Schwarz fisiek raak met die vrou in sy lewe nie. Annemarie Eifeld, met wie hy in 2014 en 2015 uitgegaan het, het hom aan Bild as 'n "tikkende tydbom" beskryf.
Schwarz was in 2019 nie juis buite Duitsland bekend nie. Toe hy egter teen Fury, 'n swaargewigkampioen, in Las Vegas gaan boks het, het hy wêreldbekend geword.
Schwarz was in sy kragmeting met Fury meestal die aggressor, maar Fury het sy aanvalle met gemak ontduik en het hom in die tweede ronde met 'n tegniese uitklophou verslaan.
Schwarz het ná dié nederlaag met twee oorwinnings teruggebons en sy pak slae teen Fury is steeds sy enigste in 27 beroepsgevegte. – Bild, Boxing News